ออมสินเสือปืนไว ออกบัตรชิปการ์ด
ออมสิน ลั่นเริ่มออกบัตรชิปการ์ดให้ลูกค้าแล้ว ตั้งเป้าเดือนละ 2 แสนใบ พร้อมปรับตู้เอทีเอ็มรองรับ
3 พ.ค. 2559

ออมสิน ลั่นเริ่มออกบัตรชิปการ์ดให้ลูกค้าแล้ว ตั้งเป้าเดือนละ 2 แสนใบ พร้อมปรับตู้เอทีเอ็มรองรับ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้เริ่มออกบัตรชิปการ์ดได้ตั้งแต่ต้นเดือน เม.ย. 2559 ที่ผ่านมา ถือว่าสามารถทำได้ก่อนเกณฑ์ที่ธนาคารแห่งประเทศไทย (ธปท.) กำหนดให้ธนาคารพาณิชย์ต้องเริ่มออกบัตรชิปการ์ดให้ผู้มาเปิดบัญชีทำบัตรใหม่ได้ทั่วประเทศ ตั้งแต่วันที่ 16 พ.ค. 2559 นี้เป็นต้นไป
ทั้งนี้ คาดว่าเมื่อระบบของธนาคารออมสินมีความพร้อมทั้งหมดในเดือน พ.ค. 2559 นี้ จะสามารถออกบัตรที่มีชิปการ์ดได้ถึงเดือนละ 1-2 แสนบัตร โดยธนาคารตั้งเป้าหมายออกบัตรที่มีชิปการ์ดไว้ 2.5 ล้านใบ ภายใน 1 ปีหลังจากนี้
นอกจากนี้ ธนาคารได้มีการทยอยปรับระบบตู้เอทีเอ็มที่มีทั่วประเทศกว่า 7,000 ตู้ ให้รองรับบัตรชิปการ์ดได้ด้วย เชื่อว่าจะทำได้ตามเป้าหมายที่ ธปท. กำหนด คือ ต้องปรับระบบตู้เอทีเอ็มให้รองรับชิปการ์ด นอกเหนือจากแถบแม่เหล็กให้ได้ 86% ของตู้ทั้งหมดภายใน 16 พ.ค.นี้ และคาดว่าจะปรับได้ครบทุกตู้ภายในสิ้นปี 2559 นี้
“ตอนนี้บัตรเดบิตและเครดิตใหม่ทั้งหมดของธนาคารออมสิน ออกเป็นชิปการ์ดตั้งแต่ต้นเดือน เม.ย. แล้ว ส่วนบัตรเก่าที่เป็นแถบแม่เหล็กเมื่อครบอายุบัตรมาเปลี่ยนก็จะเปลี่ยนเป็นชิปการ์ดให้ ซึ่งลูกค้ายังใช้บัตรเดิมได้ต่อไปเพราะตู้เอทีเอ็มของธนาคารจะปรับระบบให้รองรับได้ทั้งบัตรแม่เหล็กและชิปการ์ดได้” นายชาติชาย กล่าว
ทั้งนี้ ล่าสุดธนาคารได้ออกบัตรเครดิตแนวคิด สุขแบบไทย ใช้แบบพอเพียง เปิดให้บริการ 3 ประเภท ครอบคลุมลูกค้า 3 กลุ่ม คือ บัตรเครดิตธนาคารออมสิน เพรสทีจ สำหรับกลุ่มลูกค้าระดับบน, บัตรเครดิตธนาคารออมสิน พรีเชียส สำหรับกลุ่มลูกค้าที่มีรายได้เดือนละ 3 หมื่นบาทขึ้นไป และบัตรเครดิตธนาคารออมสินพรีเมียม สำหรับลูกค้ากลุ่มที่มีรายได้เดือนละ 1.5 หมื่นบาทขึ้นไป หรือกลุ่มที่เพิ่งเริ่มทำงาน/เงินเดือนประจำ เพื่อให้ครอบคลุมลูกค้าของธนาคารทุกกลุ่ม